આ અંગેની વિગત એવી છે કે સાબરકાંઠા જિલ્લામાં આવેલો સિરામીક ઉદ્યોગ સમગ્ર દેશ અને વિશ્વમાં પોતાની આગવી ટાઇલ્સ અને સિરામિક પ્રોડકટો માટે જાણીતો છે. દેશ અને વિદેશોમાં મોટા પ્રમાણમાં માલનું વેચાણ કરી હજારો લોકોને રોજગારી પૂરી પાડતો આ એકમાત્ર ઉદ્યોગ જી.એસ.ટી. અને નોટબંધી બાદ વધુ એક વખત મંદીની ઝપેટમાં આવી ગયો છે. સિરામિક ઉદ્યોગોને પૂરા પાડવામાં આવતા ગેસના ભાવ વધારાના કારણે સિરામિક ઉદ્યોગ પર વર્ષે દહાડે કરોડો રૂપિયાનો આર્થિક બોજ પડયો છે.જિલ્લા સિરામિક એસોસીએશનના પ્રમુખ મણીભાઇ પટેલે એક વાતચીતમાં જણાવ્યુ હતું કે, હાલમાં વૈશ્ચિક બજારમાં કોઇપણ પ્રકારનો ભાવ વધારો ન હોવા છતાં સાબરમતી ગેસ કંપની દ્વારા સિરામિક ઉદ્યોગોને પૂરો પાડવામાં આવતો ગેસના ભાવમાં તોતિંગ વધારો ઉદ્યોગકારો માથે ઠોકી બેસાડવામાં આવ્યો છે.